《煮雪轩为陶别驾赋》
明代·史谨

自扫冰花煮月团，恨无佳客驻雕鞍。香浮石鼎琼瑶化，春入诗怀宇宙宽。

学士谩誇风味别，将军不放酒杯乾。庭前一白休烹尽，宜与诗人醉后看。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。